“Моето училище – моят живот“ | Новини от Велинград
“Моето училище – моят живот“
05 април 2017, Сряда | 14:53 | образование
За втора поредна година в нашето училище – Средно училище „Св. Св. Кирил и Методий“, гр. Велинград – се проведе изпит по немски език за придобиване на немска езикова диплома (DSDI), състоящ се от две части – писмен и устен. На 09.03.2017г. ние,учениците от 10-б клас, със засилено изучаване на немски език се явихме на дългоочаквания писмен изпит, разделен на три компонента – четене с разбиране, слушане с разбиране и създаване на писмен текст. Времето, с което разполагахме, беше четири астрономически часа.
Седмица по-късно дойде време за устния изпит. Като предварителна подготовка всеки от десетокласниците трябваше да работи по тема, да подготви табло със снимки и кратки описания или презентация. Всички, допуснати до явяване 18 ученика, се представихме повече от много добре и успяхме да покрием В1 ниво на Общата европейска езикова рамка. Избраните теми представихме пред изпитващата комисия в състав г-жа Златка Бенш, г-жа Василка Дамянова и г-жа Илияна Мичева, които бяха впечатлени от изработените плакати и начина, по който бяха представени темите. С увереност и ентусиазъм разказвахме за нашия роден град, хоби, любими футболни отбори, приятелството, предстоящи пътувания, планове за бъдещето и разбира се “Моето училище – моят живот“.
Наши ученици споделиха преживяванията си. Васка Петакова разказва как е преминала подготовката за изпита:
„Когато миналата година видях колко щастливи бяха учениците, издържали изпита с успех, нямах търпение да дойде моментът, когато и аз ще имам тази възможност. Преди 6 месеца с общите усилия на нашите преподавателки, започнахме да се подготвяме за изпита. Явяването на този изпит ни костваше много изписани съчинения, множество упражнения и допълнителни часове по немски език. Пътят, който преминахме не беше лесен за мен и съучениците ми, но се надяваме усилията ни да са си стрували.“
Александър Прегьов ни запознава с възможностите, които предоставя този изпит:
„Щастлив съм, че имах възможността да положа изпит за немска езикова диплома, защото това е изпит, признат в цял свят и определено отваря много врати. Искам да изкажа благодарности към г-жа Мичева и г-жа Дамянова, които преди две години и половина ни въведоха в света на немския език, един труден език, но за нас предизвикателство, защото заедно успяваме. Те бяха въоръжени с огромното търпение за подготовката и през цялото време можехме да разчитаме на тях. Специални благодарности и на всички мои учители, които подходиха към нас с огромно разбиране. Наистина положихме доста усилия и се надявам, че целият труд ще ни се отплати в бъдеще.“, разказва Александър.
Мишел Маврикова и Марина Гончева
ученички 10“б“ клас с интензивно изучаване на немски език